palangos lopŠelio-darželio ,,Ąžuoliukas” vaiko gerovės KOMISIJOS veiklos 2019 metų ataskaita

Palangos Lopšelio-darželio ,,Ąžuoliukas (toliau – Mokykla) Vaiko gerovės komisiją (toliau – Komisija) sudarė 5 nariai: Mokyklos direktoriaus pavaduotoja ugdymui Zita Paulikienė, logopedė Jūratė Bučienė, ikimokyklinio ugdymo mokytoja Jūratė Stončienė, raštinės administratorė Regina Riacienė, socialinė darbuotoja Simona Strasevičienė. Komisija 2019 metų veikloje siekė sudaryti vaikui saugią ir palankią ugdymui(si) aplinką, orientuotą į asmenybės sėkmę, brandą, individualias vaiko galimybes, atitinkančias vaiko ugdymo(si) pasiekimus ir pažangą.

Komisija savo veikloje vadovavosi Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Lietuvos Respublikos švietimo ir mokslo ministro nustatyta Mokyklos vaiko gerovės komisijos sudarymo ir jos darbo organizavimo tvarkos aprašu ir kitais teisės aktais.

 2019 m. Mokyklos Komisijos nariai organizavo ir koordinavo prevencinį darbą pagal parengtą 2019 metų vaiko gerovės komisijos planą. Atliko ugdytinių, turinčių kalbos ir kalbėjimo sutrikimų pirminį ir pakartotinį įvertinimą, teikė rekomendacijas pedagogams, tėvams (globėjams, rūpintojams) dėl specialiojo ugdymo būdų, metodų, trukmės pritaikymo, inicijavo saugios ir palankios vaiko ugdymui aplinkos kūrimą, analizavo veiklos rezultatus, atliko kitas su vaiko gerove susijusias funkcijas.

 2019 metais organizuoti 8 Vaiko gerovės komisijos posėdžiai, priimti 46 nutarimai. Pirmame pusmetyje atliktas 30 vaikų specialiųjų ugdymosi poreikių pirminis įvertinimas, gruodžio mėnesį pakartotinis įvertinimas atliktas 2 ugdytiniams ir rekomenduota tėvams išsamesnį tyrimą atlikti Palangos Švietimo pagalbos tarnyboje, Logopedo pagalba teikta 30 vaikų. Kalbos sutrikimas visiškai ištaisytas 14 vaikų, iš dalies – 16 vaikų. Antrame pusmetyje pagalba teikta 28 vaikams. Kalbos sutrikimai visiškai ištaisyti 7 vaikams, 21 – iš dalies. Posėdžių metu svarstyti vaikų ugdymosi sunkumai, bei Vaikų socialinės globos skyriaus globotinio elgesio problemos. Posėdžių metu surinkta medžiaga atsispindi Komisijos protokoluose. Logopedė J. Bučienė aktyviai bendradarbiavo su tėvais, teikė individualias konsultacijas apie kalbos ir kalbėjimo trūkumus ir jų šalinimą, šnekamosios kalbos lavinimą. 2019-05-14 Mokyklos visuotiniame tėvų susirinkime pristatė 2018-2019 m. m. II-o pusmečio ataskaitą apie vaikų, turinčių kalbos ir kalbėjimo sutrikimus, pateikė pasiūlymus kaip lavinti artikuliacinį aparatą, vaikų šnekamąją kalbą.

 Vaiko socialinės gerovės užtikrinimui, socialinių įgūdžių, pozityvaus vaiko elgesio formavimui taikytos ir įgyvendintos prevencinės priemonės įstaigoje. Į ikimokyklinio ir priešmokyklinio ugdymo procesą integruota ,,Alkoholio, tabako ir kitų psichiką veikiančių medžiagų vartojimo prevencijos programa“. Grupėse organizuoti pokalbiai ,,Būk saugus ir atsargus - sveikas grįši į namus“, ,,Atsakomybė už savo poelgius“, ,,Elgesys su nepažįstamaisiais“, ,,Pavojai vaikams elektroninėje erdvėje“ ir kt. Pokalbių, pratybų metu vaikai praplėtė žinias kaip augti sveikam ir saugiam, išvengti apsinuodijimo pavojingomis medžiagomis, vaistais, rizikingo elgesio su nepažįstamaisiais, kokią žalą turi tabako ir alkoholio vartojimas. 2019-04-04 priešmokyklinio ugdymo grupės vaikų komanda su mokytoja A. Pališaitiene dalyvavo konkurse ,,Saugiausia 2019 metų ikimokyklinio ugdymo įstaiga Palangos mieste“. Vaikai įtvirtino žinias apie saugų eismą ir kitus pavojus. 2019-11-21 organizuotas priešmokyklinio ugdymo grupės tėvų susirinkimas, kuriame, dalyvaujant Palangos Švietimo pagalbos tarnybos psichologei R. Kalninienei, buvo spręstos patyčių ir vaikų lytiškumo auklėjimo problemos.

 Priešmokyklinio ugdymo grupės mokytojos S. Dobromilskienė, A. Palaišaitienė su vaikais įgyvendino ankstyvosios prevencijos programą ,,Zipio draugai“. Vaikai įgijo žinių, kaip lengviau įveikti emocinius sunkumus, spręsti konfliktines situacijas, draugų atstūmimą, patyčias. Dviejų ikimokyklinio ugdymo grupių mokytojos M. Valantinienė, R. Mockienė, J. Stončienė, B. Svetikienė kartu su logopede J. Bučiene įsijungė į tarptautinį projektą ,,Vaiko kelias į gražią kalbą“. Logopedė organizavo 1 kartą per savaitę pratybas 2-4 metų amžiaus vaikų grupėse. Projekto vykdymo metu mokytojai ir logopedas siekė ankstyvajame amžiuje sudaryti palankias sąlygas vaikų kalbos lavinimui, ankstyvosios vaikų kalbos sutrikimų prevencijos taikymui. Logopedė ir mokytojos pasigamino priemonių vaikų garsinei analizei, smulkiosios motorikos, šnekamosios kalbos lavinimui.

 Informaciniuose stenduose tėvams teikta medžiaga prevencine tematika; ,,Visi jausmai svarbūs ir reikalingi“, ,,Smurtas prieš vaikus“, ,,Patyčios darželyje. Ką turime žinoti ?“, ,,Kaip bendrauti be pykčių“, ,,Kodėl vaikui reikalingos pareigos“, ,,Patarimai tėveliams kaip sudrausminti netinkamą elgesį“, ,,Pirmos dienos lopšelyje“, ,,Patarimai tėvams kaip palengvinti adaptaciją darželyje“.

Logopedas aktyviai bendravo su tėvais, teikiant individualias konsultacijas sveikatos, ugdymo, organizaciniais klausimais.

 **Didelis dėmesys skirtas vaikų sveikatą, fizinį aktyvumą, adaptaciją stiprinančioms priemonėms.** Bendradarbiaujant su Palangos visuomenės sveikatos biuru 2019 metais kovo-balandžio mėnesį vaikams buvo organizuoti užsiėmimai ,,Žaidiminė joga vaikams“, ,,Sveiko maisto piramidė“, ,,Vaisių, daržovių degustacija“, užsiėmimai plokščiapėdystės profilaktikai. Mokykloje organizuoti sportiniai renginiai, dalyvauta Judumo savaitėje, vykdytas projektas ,,Vaistinių augalų paslaptys“.

 2019 metais mokytojai, logopedas dalyvavo kvalifikacijos tobulinimo renginiuose, vykdė gerąją patirties sklaidą.

 2019-02-22 logopedė J. Bučienė dalyvavo seminare ,,Edukacinės naujovės tarptautinėje Vokietijos švietimo parodoje DIDACTA“; 2019-03-18 ,,Fonetinė grafika kalbos ugdymo procese“; 2019-04-11 konferencijoje ,,Vaiko kelias į gražią kalbą“ ir pristatė metodines priemones ,,Dėlionė“, ,,Pajudėk su S ir Š ir atrask žodį“.

 2019-03-22 ,,Ankstyvosios intervencijos modelis ir S.M.R.T. tėvystės įrankis“ - dalyvavo Komisijos pirmininkė Z. Paulikienė ir logopedė J. Bučienė.

2019-02-22 ,,Mokytojo balsas 2019, emocinis, socialinis ugdymas“ direktorė R. R. Lukaitienė.

2019-05-17 ,,Emocinis intelektas. Raiška ir prasmė” mokytojos R. Vainorė, J. Stončienė

2019-10-11,,Kaip suprasti ir koreguoti elgesį vaikų, turinčių emocinių sunkumų” – mokytojos A. Palaišaitienė, R. Mockienė, logopedė J. Bučienė.

Vaiko gerovės komisijos pirmininkė Zita Paulikienė

SUDERINTA

VGK 2019 m. gruodžio 31 d. nutarimu Nr. VG-9